Papersnake/gushiwen huggingface dataset:
又和董玄宰玉河冰泮阁试之作
区大相（明代）

苑雪初消淑气催，溶溶冰溜转蓬莱。玉泉渐泻方流出，银汉才通一道来。

映水啼莺穿柳过，沿堤饮马踏花回。共将鱼藻歌皇泽，履薄深惭利涉才。
秋日钱塘作
齐己（唐代）

秋光明水国，游子倚长亭。海浸全吴白，山澄百越青。

英雄贵黎庶，封土绝精灵。句践魂如在，应悬战血腥。
采桑子·谁翻乐府凄凉曲
纳兰性德（清代）

谁翻乐府凄凉曲？风也萧萧，雨也萧萧，瘦尽灯花又一宵。
不知何事萦怀抱，醒也无聊，醉也无聊，梦也何曾到谢桥。
惜分钗 其二 怅别
丁澎（清代）

人轻别。愁如结。长亭遥挂青楼月。漫凝眸。付东流。

水逐桃花，风月郎舟。悠。悠。

眉长斗。腰初瘦。黄昏正是愁时候。意难留。恨无休。

雨打风筝，泪滴香篝。收。收。
杏花
王禹偁（宋代）

红芳紫萼怯春寒，蓓蕾粘枝密作团。
记得观灯凤楼上，百条银烛泪阑干。
岁晚书事十首
刘克庄（宋代）

书生元不信禨祥，老去无端虑事祥。
白发社巫云日吉，明朝渫井更苫墙。
罗汉寺
李纲（宋代）

梵宫台殿古，松桂碧参天。玉涧碎寒石，金池开小莲。

循渠穷水脉，策杖到岩巅。渐入庐山境，从参五味禅。
冬夜听雨戏作
陆游（宋代）

遶檐点滴如琴筑，支枕幽斋听始奇。
忆在锦城歌吹海，七年夜雨不曾知。
仙桥山怀郑碧河太史
曾迈（明代）

登山聊一梦，谷口旧丘亭。人岂仙桥重，地因太史灵。

文章空有托，松柏忍为听。长醉歌凫舄，秋风若解醒。
野庐
胡宿（宋代）

休舍松石间，外物不可必。一马究微言，五禽治生术。

仁智得所庐，吉祥来此室。
挽陈长史丝溪二首 其二
邓雅（元代）

一死人皆有，嗟君独可哀。金陵归白骨，玉笥失英才。

猿啸悲风急，山空古木摧。相过一洒泪，明月照苍苔。
黄应龙失去思陵敕岳飞杀贼手诏
沈周（明代）

东昆人来言，有盗发子帑。意非摸金手，必是探禊党。

不然尺一纸，何足厌贪掌。思陵洒此翰，破术敕飞往。

当时君臣际，天地相俯仰。知任观哲明，眷注加温奖。

功宠致忌杀，忠义果足仗。君心在遗墨，一读自炳朗。

矫害證逆桧，淊天信欺罔。此纸后不传，何以暴所枉。

锢子秘密藏，何为世标榜。天意流无方，假盗理可想。

留吝恐违天，水火事或倘。物岂久恋人，物亦有精爽。

使之一人传，所见目惟两。盗去转相售，售售万目赏。

存未为子欣，失未为子惝。慰子不平怀，诗与发浩荡。
西峰山
顾士龙（宋代）

三十六溪清浅水，二十四重高下山。
卓锡自地风雨厄，不然俗驾便须还。
游太清宫出城马上口占
欧阳修（宋代）

拥旆西城一据鞍，耕夫初识劝农官。
鸦鸣日出林光动，野阔风农麦浪寒。
渐暖绿杨才弄色，得晴丹杏不胜繁。
牛羊鸡犬田家乐，终日思归盍挂冠。
友人邀游故相夏桂洲白鸥园宝泽楼
庞尚鹏（明代）

名园誇独乐，门径为谁开。倚槛花千树，临池酒百杯。

抚时增感慨，待月共徘徊。剩有山阴兴，重期雪夜来。
西江月·八月秋中玉律
佚名（宋代）

八月秋中玉律，十分月满瑶台。芳姿谪下佛宫来。疑是东方世芳。黛绿旋闻香发，桃红新晕芳腮。春风满面笑容开。长似观音自在。
建德县东阳桥古木
汪士铎（清代）

古木寿者数百年，柯条凋尽霜皮斑。昂首尘外不可屈，俯视万树柔且孱。

风饕雪虐兀不动，并叶蘖藓皆从删。悦阅陵谷敛精采，剩有灵气宵往还。

明堂太庙卜隆栋，吁谟衮冕趋清班。或为蒙童涉江海，载兹壮士康时艰。

倕输弗作匠石逝，良材衰朽侪茅菅。暂停征辔一流盼，野僧扫纷开松关。

烟萝风筱媚空翠，猗傩无知宜朱颜。饱饭灭烛供小憩，梦见社栎惊我顽。

谓大神力辟世法，资持旧律非南山。涧阿云水足受用，子所颂祷同谤讪。

质明再拜谢不敏，轮囷千尺难跻攀。担簦陟岭违千里，望君犹立空山间。
许侯赠诗借韵谢二首
杨公远（宋代）

挥洒云烟笔有神，衮褒字字烛吾真。
从今诗画多增重，寒谷顿回天地春。
送龙彦襄往临淄
欧大任（明代）

君骑匹马穆陵关，万里青齐积雪间。到日登临陪玉舄，岱宗看尽万盘山。
读石隐淡吟藁
丘葵（宋代）

借师新藁读，睡睫不曾交。
璧月沉寒濑，琪花着老梢。
一吟三叹咏，双字几推敲。
晓雨驱炎热，僧窗得尽钞。
灵泉寺
楼鐩（宋代）

孺兴往事亦难明，对景思人想独清。
黄绢异时留好语，幽泉千古擅佳名。
五星巧作联珠势，一派尝闻泻玉声。
他日相逢如话旧，也曾到此会簪缨。
述婚诗
秦嘉（两汉）

纷彼婚姻。
祸福之由。
卫女兴齐。
褒姒灭周。
战战竞竞。
惧德不仇。
神启其吉。
果获令攸。
我之爱矣。
荷天之休。
训蒙绝句 先难
朱熹（宋代）

为学须教效自形，但专一意使功深。哀哉狭隘频求效，仰止仁人后获心。
金市大水一首
王阮（宋代）

日气方穿户，风潮忽及门。
郊原雨脚密，窗牖浪花翻。
船系家家屋，帆飞处处村。
江南一羁客，微命托乾坤。
暮春
帅翰阶（清代）

堂堂春不住，片片逐花飞。惟有红襟燕，雕梁尚语归。
秋晴曲江望太一纳归云赋附歌
乔潭（唐代）

节彼南山兮人所瞻，施此云雨兮济君欲。
寄怀荦飞、隽卿 其二
丘逢甲（清代）

苦忆扶风马，之罘别几年。岛云怀义士，海月话神仙。

扫地焚香静，悲秋得句先。门前双髻影，漠漠入愁烟。
己酉岁十一月二十六日避寇至龙潭院十二月十五日作五首 其五
洪炎（宋代）

宵旰忧虽切，咨谋策靡长。筑坛推骑劫，假节得糜芳。

已矣重江险，哀哉古豫章。蓬茅今在否，矫首恨难忘。
饮马长城窟
林希逸（宋代）

瘦马如乌渴，长驱傍古城。听他随窟饮，不暇择泉清。

沙外追风随，榆边积雨坑。花鬃摇汉骑，草血染秦兵。

地脉千年恨，波腥万鬣鸣。思归频蹀躞，苜蓿满宸京。
赠别水云翁
周弼（宋代）

离离双鬓似秋蓬，惯逐沙鸥与断鸿。
漂母矶头春水阔，扁舟何处系东风。
客南徐一首
王琮（宋代）

秋来客里几蹉跎，醉铗唯堪浩浩歌。盛世未应知己少，诸公自是阅人多。

潮生瓜步风犹急，苔满浯溪石欠磨。忆昔祖生忠愤后，更无一楫是如何。
偶作
杨亿（宋代）

翘车蕊佩谒明光，禁籞多年费稻梁。
祇羡泥涂龟曳尾。翻嫌雾雨豹成章。
鸣鸠春{彀弓换子}先畴废，寒蝶秋菘老辅荒。
归计未成芳节晚，更忧禽鹿顿缨狂。
同陈宗之诸同年饮鸡鸣山凭虚閤时罗太常景鸣作倡二首 其一
石宝（明代）

细雨缘山到，清风待客来。阁凌霄汉起，门傍斗牛开。

云树千家锦，豪华六代才。遗踪不可问，今古一衔杯。
有怀聂尉五首
白玉蟾（宋代）

北阙投封事，南山返故庐。
李衡千树橘，张琰一园蔬。
挽故眉守张廷琛
史尧弼（宋代）

公典吾州日，人怀不忍欺。
辕攀那复得，巷哭竟成悲。
外祖松楸在，空山草木萎。
魂游傥来否，尚作凯风思。
送胡胡官知潮州
梅尧臣（宋代）

自昔揭阳郡，刺史惟韩侯。
韩侯初来时，问吏泷水头。
到官谕鳄鱼，夜失风雨湫。
乃知抱正直，异类尚听谋。
潮虽处南粤，礼义无遐陬。
勿言古殊今，唯在政教修。
适闻豫章士，勇往登犀舟。
不畏恶溪恶，叠鼓齐歌讴。
远持天子命，水物当自囚。
更寻贤侯迹，书上揭阳楼。
鄀
刘孝威（南北朝）

妖姬含怨情，织素起秋声。度梭环玉动，踏蹑佩珠鸣。

经稀疑杼涩，纬断恨丝轻。葡萄始欲罢，鸳鸯犹未成。

云栋共徘徊，纱窗相向开。窗疏眉语度，纱轻眼笑来。

昽昽隔浅纱，的的见妆华。镂玉同心藕，杂宝连枝花。

红衫向后结，金簪临鬓斜。机顶挂流苏，机旁垂结珠。

青丝引伏兔，黄金绕鹿卢。艳彩裾边出，芳脂口上渝。

百城交问遗，五马共踟蹰。直为闺中人，守故不要新。

梦啼渍花枕，觉泪湿罗巾。独眠真自难，重衾犹觉寒。

愈忆凝脂暖，弥想横陈欢。行驱金络骑，归就城南端。

城南稍有期，想子亦劳思。罗襦久应罢，花钗堪更治。

新妆莫点黛，余还自画眉。
登黄鹤楼址新构小亭
李岳生（清代）

武昌今夜月，黄鹤忍飞来。入抱皆秋气，凭高见劫灰。

飘零王粲恨，寂寞谪仙才。不尽苍茫意，江声走怒雷。
和元思朋微韵二首 其一
林希逸（宋代）

吟清字字使人冰，惠我多于锡百朋。照破尘心如镜镜，续传诗百似灯灯。

句工可信堪呈佛，格老谁嗤要惹僧。但把功名付篇什，莫论青竹几人登。
和和靖八梅
胡铨（宋代）

缟裙练帨照钗荆，霜竹寒松秀色并。
八咏格高凌太白，千林地迥切西清，
着枝有味知深意，欹屋无言似薄情。
日暮水边空怅望，浑如湘浦见皇英。
送十二弟太博扬倅潭州
赵抃（宋代）

我忆初筵湖外日，于今三十八年间。无缘再得游潭府，有梦还年到岳山。

屈指春秋惊老大，满头霜雪欲归閒。之官莫惮长沙远，行业于人不愧颜。
元丰己未三院东阁作·元丰戊午夏予尹京治陈
苏颂（宋代）

防人不善自为谋，对吏方知口起羞。
本为追胥宽逮系，何期僚属致增尤。
溺灰竟欲焚安国，书牍谁将念绛侯。
惟有丹诚贯金石，风波飘荡任沈浮。
寄外用前韵
龙辅（宋代）

未得相携约尚空，小笺一见一忡忡。
妾意原非渌江水，无端只向画桥东。
宿开元寺楼
周贺（唐代）

西峰残日落，谁见寂寥心。孤枕客眠久，两廊僧话深。

寒扉关雨气，风叶隐钟音。此爱东楼望，仍期别夜寻。
咏史诗。金谷园
胡曾（唐代）

一自佳人坠玉楼，繁华东逐洛河流。

唯馀金谷园中树，残日蝉声送客愁。
谒南斋诸友
邓肃（宋代）

青青门外竹，练练涧中流。
水竹自相激，天壤无炎洲。
我友有高韵，来为扶策游。
氛埃飞不到，轩窗寸寸秋。
高文穿天心，细字编蝇头。
气豪欲骑月，志锐定焚舟。
我来初过雨，衣衫空翠浮。
平生百斛尘，一洗空不留。
归来短檠下，清风入梦幽。
不知白莲社，肯容灵运不。
代陶渊明九日闲居
区大相（明代）

昨者远游归，田园守旧耕。冉冉老将至，于世复何营。

时来嘉令老，悦我迟暮龄。众卉承露萎，孤松冒霜荣。

木落远峰峻，潦止寒流清。岁寒知物变，壮图令心惊。

萸为辟恶佩，菊有遗世情。既感川上叹，亦肥嘉遁贞。

事往勿复道，觞至可尽倾。俯仰衡门士，聊以毕吾生。
日华书自通州来言其同僚多唱酬
袁说友（宋代）

题舆赢得锦囊归，酬唱西昆事可追。
久不陪君三日语，政须咽子百篇诗。
宁甘咄咄痴儿事，稍愧纷纷俗吏为。
我亦湖山多暇日，秋蝉时解噪寒枝。
汲泉烹茶寄叶君康直
游师雄（宋代）

清甘一派古祠边，昨日亲烹小凤团。
却恨竟陵无品目，烦君粗鉴为尝看。
豫章东湖避暑 其一
戴复古（宋代）

行坐自徜徉，吟声绕屋梁。晓烟滋柳色，晨露发荷香。

以我一心静，参他六月凉。渊明知此意，高卧到羲皇。
冬夜梦会草心愚庄二老友
黄淮（明代）

严风砭肌骨，慨然起遐思。所思谁为情，良朋各天涯。

更深席未暖，彷佛见容仪。冰壶贮寒露，玉树临瑶池。

文采相照耀，翩然驻骖騑。衣我云锦裳，赠我璚琚辞。

交欢准畴昔，不悟年岁驰。绸缪未及已，笳鼓延朝曦。

四顾阒以寂，中心重凄其。人生非金石，缁鬓忽已丝。

忻戚纷纠缠，良晤能几时。汉水既深广，闽山复逶迤。

素乏长房术，何由豁襟期。但愿俱寿康，德业慎无违。

侧耳聆徽音，慰我渴与饥。
徐州登舟至淮阴行黄河中五日
胡式钰（清代）

一解徐州缆，扬帆五日风。河声转天外，龙气入舟中。

堤树淮流近，人家吴语通。维扬明日路，丝雨忽濛濛。
芍药
许及之（宋代）

春与花垂尽，惟馀九一分。留春有红药，只此自超群。
晨起二首
方回（元代）

蚊蚤宵为梗，葵榴晓可观。
偶无酲待解，自觉寝难安。
深癖穿蒙密，幽阴度屈盘。
忽惊一点露，滴人发间寒。
寄晁元中十首
黄庭坚（宋代）

临川往长怀，神交可心晤。
文章不经世，风期南山雾。
化虫哦四时，悲喜各有故。
吾独无间然，子规劝归去。
神京乐四首 其四
李梦阳（明代）

卫霍干城旧，伊夔鼎鼐新。万年天子寿，四海一家春。
喜祝季通相访
王炎（宋代）

一笑掀髯语不休，只鸡斗酒少淹留。
读书未疗一身困，弹剑同淹千岁忧。
乔木拥烟村落冷，西风吹雨稻粱秋。
此中可觅离骚句，跃马重来谿上头。
金缕曲 壬戌二月十九日，题碧梧姊癸丑岁画梅
谈印梅（清代）

重检东风笔。记当年、晴窗呵冻，木香书室。三载羁人罗浮梦，谁问南枝消息。

但泪眼、酸心频拭。悔把江城三弄引，竟匆匆、吹入阳关笛。

回首处，今非昔。

故园又近黄梅节。料愁多、画盆慵理，粉痕狼籍。客舍脆圆还荐酒，却忆晓寒妆额。

怕憔悴、旧时颜色。若向孤山还放艇，念天涯、展卷遥相忆。

思折取，寄离别。
奉题惠州王子千太守罗浮纪游诗后并以为赠
屈大均（明代）

惠阳贤太守，公暇事罗浮。再作袁宏疏，重开邓岱游。

干旄先白鹿，人吏后青牛。主客参双岳，仙灵至十洲。

麻姑披露冕，葛令拂云裘。五色禽时逐，三花树辄留。

折梅毛女涧，行药羽人丘。肘腋东西瀑，房栊大小楼。

烛龙鞭子夜，冰兔洗晴秋。水使三千击，峰将四百收。

蓬莱持一股，菡萏取双头。屃赑灵胡力，炉锤大造愁。

天心穷斧凿，地肺恣雕䤹。句出穿霞壁，篇惊倒雪流。

尽倾辞匠巧，竟绝壮夫谋。半月交吟啸，群贤迭倡酬。

体裁争拟谢，才藻总依刘。踞石棋盘设，攀萝磴道修。

平抛夸父杖，险用博台钩。雀跃鸿濛喜，熊经疾痛瘳。

烟岚生翼翅，洞府得咽喉。蝴蝶车轮驾，笼葱曲管抽。

粪香来巨鸟，酿酒有灵猴。宫阙芝华割，金银草汁投。

顿能餐养寿，不必树忘忧。冲举嫌偏早，流离恐未鸠。

经营劳牖户，疆理及河沟。广置舂香碓，全膏秀麦畴。

板徭资灌溉，畲客荷绸缪。犬吠宵沉柝，豚操岁满篝。

泉源长受福，碇石永蒙休。玉系三江带，珠悬十县旒。

搴帷还象岭，拄笏更龙湫。教养姑为郡，循良即拜侯。

礼加磨镜数，情向抱关优。饮御宾恒在，栖迟士必搜。

兰膏供夕诵，籼米佐晨羞。井灶齐婴待，钱刀义季求。

鹅城频下榻，鳄渚每停舟。枻响知渔父，琴歌识玉勾。

宫商千里应，清浊一时酬。麋鹿鸣芳杜，凫鹥媚碧萩。

甘能珍甘蔗，苦不弃𤫱𤬏。卉木嵇含辨，虫鱼陆佃裒。

桄榔随蔽翳，翡翠任啁啾。扇绘多么凤，书驮或果骝。

无防终薏苡，有庆始麳麰。雉兔閒长网，桑麻废大蒐。

条风纷鼓舞，阴雨重和柔。憔悴民虽解，痌瘝已尚妯。

神明元至道，孝友亦嘉猷。化燕何烦鲍，知鱼最是周。

愿垂棠荫大，遥庇桂丛幽。梁化吾真羡，天私此一州。
知叙州史侯挽诗
魏了翁（宋代）

便乘龙岁去，吾党果何观。
春味注眉睫，秋河悬舌端。
仁心随处见，民事切身看。
十载升堂梦，阶庭茁紫兰。
送硕夫兄之武昌
王柏（宋代）

年年征袖拂孤篷，饱历风霜似有功。
行李又谋千里外，别情多在数联中。
骚骚荻岸飘新白，索索枫江落冷红。
若遇雁音频寄字，寒窗时欲对清风。
腊后一日雪晴西郊
范祖禹（宋代）

腊后寒威壮，春回岁律穷。
薄云霏小雪，爱日解严风。
银阙千门迥，瑶林万里同。
谁能拂毫素，移入画屏中。
平山堂雅集用昌黎会合联句韵
沈起元（清代）

朋交邂逅新，敦槃风雅重。秉烛兴腾骞，访旧情贾勇。

沟荒樵月乾，楼圮冈云耸。城芜今古春，江递歌哭涌。

独有平山孤，危厂豁滞壅。庐陵树文帜，峨嵋接芳踵。

词苑得江山，隋宫失丘垄。沈吟不朽迹，倍切同腐恐。

堂势尽千里，气象收万种。乌驭闪阴晴，鱼龙混杂冗。

孤撑夏修竿，绵延叠疑冢。鸾音半岭啸，敝屣南面宠。

大游鹏负息，齐物菌蒸拱。瞩遐胸为宽，坐旷神绝恟。

芒忽受虚来，沆瀣饱清奉。峦光涤肺腑，翰墨振庳肿。

昔贤吐高焰，兹境宽厚拥。吾侪及嬉娱，清尊徒迭捧。

微争战蜗蛮，细响吊榛蛩。窥宎张籍盲，跂前支离尰。

景迅过虻飞，形固匪阙巩。甲名。三立鲜峥嵘，七尺亦劣䢆。

瞻礼俎豆肃，俯仰神骨悚。端赖干莫利，心蓬薙蒙茸。

敢托玞䂥质，言玷砻圭珙。吟思卷绮霞，夕姿曳绣陇。

棹舲香荷蒲，襟袖鉴清溶。尘缰乍脱羁，天械亦解蛩。

情比叶埙篪，盟长宗介冢。谈味快沃焦，离绪旋抽蛹。

竹林几闲逸，云逵或踔踊。孤怀驻景方，早计御寒氄。

神龟宁曳涂，蒲牢讵栖甬。崦嵫薄日外，惊涛正呼汹。
林竹翁求跋
朱南杰（宋代）

何物耐交情，林翁竹借名。
霜严不改操，风劲镇长清。
袖里森珠玉，胸中富甲兵。
江湖莫相笑，已播逸民聋。
萧生瑶来自西昌访余商邱十日辞去 其二
孙传庭（明代）

匹马匆匆出宋城，主人相爱转相惊。知君欲续平原约，十日追随又远行。
七夕
宋务光（唐代）

牵牛遥映水，织女正当车。星桥通汉使，机石逐仙槎。

隔河相望近，经秋离别赊。秋将今夕恨，复看明年花。
金陵杂兴二百首
苏泂（宋代）

楚囚对泣欲何如，江左图王计策疏。
风景不殊人自老，令人更忆管夷吾。
郭仲质南窗二首 其一
王庭圭（宋代）

东风吹月下长汀，窗外鸡号天猝明。时有诸生来问字，隔江犹听讲书声。
挽龚主簿盖卿
廖行之（宋代）

当代文章伯，声名属太常。
云衢方奋立，薤露忽悲伤。
郄桂荣贤嗣，莱衣远北堂。
苍天竟何意，忍使哲人亡。
老而健贫而诗自志其喜八首
方回（元代）

万山读书地，近偶脱烟氛。
幸保分膰庙，常营葬骨坟。
婿佳殊逸少，儿懒过宗文。
忽已门前月，僧敲醉亦闻。
章台月 吴姬宛宛，家在半塘桥，尝述其小时七夕遇仙事，感而赋此
郑文焯（清代）

露槃花水。蛛丝一缕秋魂细。香囊暗度凌波地。吹粉仙梯，随步囊红起。

清宵记曲西池醉，天衣香冷和云睡，月中小字明珠坠。

笙鹤相期，重解绮兰佩。
太子宾客张公母夫人九十寿
严嵩（明代）

得见萱龄跻九帙，佳辰寿斝若为欢。宫宾禄养堂开玉，天语恩为诰捧鸾。

海熟蟠桃忘岁月，院深慈竹报平安。庭闱乐事中朝羡，忠孝荣名百代看。
读唐诗 其一
周南（宋代）

一日勾消两卷诗，趁忙抄得是灯时。隔窗一鬨狂风雨，无数啁啾冻雀儿。
林次中奉使契丹刘仲平出倅郓州同舍十有六人
秦观（宋代）

须句别驾伟仪刑，陵谷初无见坦平。
七子建安推世艺，五经中秘擅家声。
南宫参掇端如梦，东观分携空复情。
莫爱溪堂好风月，早来龙尾道前行。
赴德秀海棠之集
胡寅（宋代）

穿山复履塍，忽望翠林杳。
渐近一崦环，茅檐净而小。
赴君鸡黍约，仍被酒壶绕。
烂烂庭下花，迎予遍开了。
谁将淡燕脂，染雪团枝袅。
枯碁忘胜负，响铁听窈眇。
烦襟浣一笑，至乐如此少。
爱君富才艺，守约逢强矫，
诸子如松筠，意气在云表。
幸是田舍邻，不作离别悄。
赵介卿见简解嘲二首
陈造（宋代）

复合朱楼绣箔褰，蕙兰风处各婵娟。
诗翁它日扬州梦，回施京华美少年。
李花二首
董嗣杲（宋代）

嘉李繁相倚，园林淡泊春。
齐纨翦衣薄，吴伫下机新。
色与晴光乱，香和露气匀。
望中皆玉树，环堵不为贫。
送陈寺丞守延平
刘克庄（宋代）

诏免延英对，轻装见吏民。
极知忙捄埋，岂是急颁春。
邑为搜空坏，州因献羡贫。
此行休戚击，未敢贺朱输。
登修文署中双桂亭
赵旭（清代）

绕郭寒烟与树平，身先鸿雁作南征。山川雨后翻新洁，天地秋来变老成。

疑事难从千古问，奇才不择九州生。微闻已奏滇池凯，投笔何人万里行。
广阳道中
嵇璜（清代）

尽日青山里，渔樵侣亦稀。云光随去马，树色上征衣。

远水含秋落，平畦带雨肥。乡园经岁别，到此欲忘归。
送史殿省典封州
林逋（宋代）

马援疏蛮色，铜标何可穷。
人烟时亦有，海色自如空。
髭发梅分白，旌旗瘴减红。
惟应莳药罢，都在酒醪中。
挽山居刘侯官
王义山（宋代）

渥漥生出此骅骝，父子当今第一流。
争道老泉生二秀，最难锦水又三刘。
悫亡明道碑东洛，塾死文公哭婺州。
留得一家书脉在，郎君见说突烟楼。
次虞万州韵送曹简夫守宣城
魏了翁（宋代）

膂力方刚发未翁，不令忧乐与民同。
卷人间事风尘表，收天下民襟府中。
江北勤劳谁念德，湖南干事未论功。
如今又听还家去，缓急分明要此公。
初离京邑留别诸同志四首 其二
郑善夫（明代）

浮萍恋故波，离鸟思故林。故林既得期，俦侣无遗音。

与子共朝夕，奚堪更商参。山河日以邈，霜霰日以深。

鸿麟无时至，安能诉幽襟。晤好谅有时，迅节忽载阴。

愿言敦明德，白首慰离心。
游大梅山梅仙岩
楼钥（宋代）

为忆西京梅子真，人言羽化匪沉沦。
海濒古嶴已无迹，山外高峰宁有神。
鲠论至今光汉传，清风犹足盪秋旻。
何须更说神仙事，终老市门良可人。
昭阳曲
刘长卿（唐代）

昨夜承恩宿未央，罗衣犹带御衣香。

芙蓉帐小云屏暗，杨柳风多水殿凉。
东斋杂书
陆游（宋代）

吾贫无时醒，日月忽遄迈。
空林春采葚，荒垄秋种稗。
孤学有自来，饥死奚足怪。
著书充栋宇，一字不肯卖。
送文英大师
刘兼（唐代）

屈指平阳别社莲，蟾光一百度曾圆。孤云自在知何处，

薄宦参差亦信缘。山郡披风方穆若，花时分袂更凄然。

摇鞭相送嘉陵岸，回首群峰隔翠烟。
西子妆 月夜怀玉清仙馆
程颂万（清代）

媚脸藏春，烟眉锁恨，料得晚妆初卸。阑边月子正弯弯，记年时、初肩清话。

帘钩写挂。被风揭、画罗裙衩。昵人前，只鸦鬟未整，钗儿溜也。

怜今夜。旅客蛮江，飞梦红楼罅。知卿拥髻不成眠，掩双扉、漏阑灯灺。

伴伊兰麝。定添个、影儿如画。蓦惊回，又是晓钟敲乍。
狭客行赠周生
欧必元（明代）

家住淮阳边，门临广陵水。潮生乘月沉浮槎，暮去朝来空复尔。

有时或度紫霞桥，有时更出长干里。相逢尽道狭邪游，黄金勒马锦缠头。

挥鞭调笑吴姬醉，荡舸何须问越讴。少小离家三十载，桑田恐已变沧海。

逢人往事不须谭，唯有乾坤双眼在。
寄卢中甫四首 其三
许景衡（宋代）

朝米暮盐何日休，尘埃满面霜满头。草堂竹阁压秋水，几时和月弄扁舟。
芙蓉二绝
刘克庄（宋代）

池上秋开一两丛，未妨冷淡伴诗翁。
而今纵有看花意，不爱深红爱浅红。
送人南归
鲍当（宋代）

凄凄杨柳暮，时复一蝉声。
沧海不可极，风帆难计程。
微烟生晚浦，斜日上孤城。
欲寄相思札，谁传万里情。
高宗明堂前朝献景灵宫十首
真宗（宋代）

裴回若留，灵其有喜。
荐我声香，挹兹酒本。
我祖在天，执道之纪。
申佑无疆，奏神称礼。
王侍读挽辞二首 其一
韩维（宋代）

旧族人犹凤，清班署冠鳌。法书传隶古，才笔拟庄骚。

赠印官称宠，题旌谥典高。无由攀葬绋，伫立望行艘。
西湖旧梦
汪元量（宋代）

月香水影逋梅白，雨色晴光坡柳青。
一箇销金锅子里，舞裾歌扇不曾停。
赠谈星达士
五迈（宋代）

列肆竞谈星，谬者十八九。
达士何各人，俦中推好手。
精步宿罗何。纵谈鬼擘口。
技绝固招穷，鹑衣不掩肘。
朅来访臞翁，意欲相击扣。
翁命翁自知，不问子休咎。
苍生命甚危，子亦知乎否，
魏阙妖翔，吴江水兽吼。
冯夷肆陆梁。富媪难载负。
强寇噬边州，湖堧经践蹂。
五师战且弱，钺钝甲兵朽。
流民满江濆，沟劣纷骸髅。
京米贵於金，十千可一斗。
暮夜光烛天，彗星大於雪。灾重此非常，
共敢懈以酒。都人极皇皇，
如鱼惊在笱。国脉眇一丝，
病固有从受。西山薨於前，
鹤山继於后。洪蒋与李徐，
价目作修友。吴讣漫塘翁，
广哭菊坡叟。天为国生贤，
福贤理宜厚。何事数钜公，
不为国耆耇。周堪刘向亡，
老光握灵寿。元城了翁去，
贼京得皓首。贤者今余几，
其生皆不偶。或入在朝廷，
或出为牧守。或未脱丹书，
或犹耕岩薮。烦了布星躔，
为余细分剖，孰可坐庙堂，
孰竟死田亩。孰坚如松篁，
孰脆如蒲柳。天如{左衤右乍}吾宋，
存者必长久。狂生何能为，
自分安老丑。无地堪植锥，
仰空长击缶。昂藏作丈夫。
谄佞羞妾妇。宁可效熊经，
不出随狗苟。但愿世道宁，
天宇息尘垢。廷无憸壬人，
周召置左右。边无儿戏军，
廉蔺善攻取。庶几老余生，
官职乎何有。间日教子书，
不教子学走。
秋分日偶成
洪炎（宋代）

洪崖山下一臞儒，碧玉岩边抱病夫。永日翛然无复事，人欺憔悴鬼揶揄。
南浦（前题）
王沂孙（宋代）

柳外碧连天，漾翠纹渐平，低蘸云影。应是雪初消，巴山路、蛾眉乍窥清镜。绿痕无际，几番漂荡江南恨。弄波素袜知甚处，空把落红流尽。

何时橘里莼乡，泛一舸翩翩，东风归兴。孤梦绕沧浪，苹花岸、漠漠雨昏烟暝。连筒接缕，故溪深掩柴门静。只愁双燕衔芳去，拂破蓝光千顷。
纯白
贾似道（宋代）

白头白项白丝攒，翅似铺银肉似霜。
乌牙黑脸肚如粉，此物正是促织王。
送僧还日本
钟唐杰（宋代）

上人海东秀，才华众推优。学道慕中国，于焉一来游。

武林忽相慕，针芥意颇投。儒道虽云异，诗酒喜共酬。

况兹古名郡，佳丽罕与俦。湖山快吟览，胜迹恒追求。

合并惜未久，又理东归舟。扬帆渡鲸浪，帖帖如安流。

慇勤不忍别，缱绻难为留。临风极遐睇，目断扶桑陬。

他时托芳字，还能寄余不。
棠渡初雪
艾性夫（元代）

雪风吹冻冰人须，老梅着花明矮篱。
黄芦萧萧白雁落，野树历历青猿啼。
旗亭有酒味苦短，地炉湿薪烟粗暖。
五陵狎客不下楼，红金火阁玻璃盌。
邯郸冬至夜思家
白居易（唐代）

邯郸驿里逢冬至，抱膝灯前影伴身。
想得家中夜深坐，还应说着远行人。
和何子应赋不欺室韵
张孝祥（宋代）

隆兴天子开千龄，六龙飞天动潜鳞。东嘉先生初召对，不欺之论惊廷臣。

谁令浮云蔽白日，脱帻归来环堵室。巍巍乌府忆霜简，凛凛螭坳有椽笔。

魏公眼力无馀子，与公周旋岂其死。请公细读不欺铭，一字之褒如鲁史。
贤者之孝二百四十首·仲长统
林同（宋代）

羡入帝王门，扬名与立身。
何如养亲膳，每日得兼珍。
宿兴安
赵进美（明代）

徙倚庭阶暮，苔衣见履痕。月临官舍小，山带女墙尊。

古木寒兼雨，荒城静似村。天涯伤短发，独坐对虚樽。
徐师川挽诗三首 其三
吕本中（宋代）

念昔从耆旧，公知我独深。意犹如昨日，爱不减南金。

抚事思前作，干时愧夙心。素琴理旧曲，无复有知音。
闻警和顾以新三间三首 其二
林士元（明代）

百年辽左号精兵，负险谁知气益横。一鼓日中飞炮火，三军帐益拔霓旌。

不闻西贼忧韩老，犹自长沙哭贾生。近事大同姑勿论，往年甘肃悔行成。
重叠金（春宵）
赵善扛（宋代）

一川花月青春夜。玉容依约花阴下。月照曲阑干。红绡挹露寒。

袖香温素手。意铄金卮酒。香远绣帘开。画楼吹落梅。
挽余倅二首
舒邦佐（宋代）

自踏功名地，斯心每淡如。
东南虽数任，来往只单车。
上相逢知己，清时草辟书。
才宽天命窄，轓左换灵舆。
蝶恋花 候雁不至
王夫之（明代）

曾倩归飞双燕子。换取宾鸿，来渡潇湘水。云绵乌丝阑画纸。

素渡好写关河字。

斜日寒鸦飞接翅。为底迷留，白草黄沙地。搔首问天天似醉。

南楼霜冷丹枫坠。
乐府杂咏六首。双吹管
陆龟蒙（唐代）

长短裁浮筠，参差作飞凤。高楼微月夜，吹出江南弄。
送邹坤初归山东
魏际瑞（明代）

超然台上客，九月客燕台。白玉何为者，黄金道可哀。

风尘沧海尽，烟树穆陵开。为约今归去，明年还更来。
苗户部挽词 其一
徐积（宋代）

虽负文场志，何惭国士风。王廷曾抗论，庙鼎合铭功。

玉树摧平地，朱霞落半空。故人遗叹在，秋后有惊鸿。
从驾过金明池
韩琦（宋代）

帐殿深沉压水开，几时宸辇一游来。春留苑树阴成幄，雨涨池波色染苔。

空外长桥横螮蝀，城边真境辟蓬莱。匪朝侍宴临彫槛，共看龙艘夺锦回。
杂述 其六
林泳（宋代）

坦腹东床佳婿，企脚北窗真人。谈笑眼前事业，风流膜外精神。
会张仲实宅得天字
方回（元代）

兵甲更多难，桑榆迫暮年。
孰能容此老，犹得并诸贤。
空阔瞻乔木，推移叹逝川。
醉乡春有路，暂觉异寒天。
初至京口示诸弟
钱起（唐代）

还家百战后，访故几人存。兄弟得相见，荣枯何处论。

新诗添卷轴，旧业见儿孙。点检平生事，焉能出荜门。
和平叔 其三
李正民（宋代）

岁晚栖栖作远游，足音真可慰穷愁。身閒文史聊覃思，老去田园亦强谋。

旋拨浊醪篘冻酒，何嫌粝食办晨羞。新篇起我超然兴，苦恨轻装不少留。
盛衰吟
邵雍（宋代）

势盛举头方偃蹇，气衰旋踵却嗟吁。
厚诬天下称贤者，天下何尝可厚诬。
叶仲脩令其子携所作求诗
姜特立（宋代）

雅道去已久，挽回良独难。须求正知见，莫学小波澜。

父子专诗律，风骚逼将坛。如今寄佳句，那复阿蒙看。
次韵张彦谟
陶梦桂（宋代）

沧海张公子，秋来会面稀。携诗晓相访，话旧夜忘归。

德劭吾身润，道行天下肥。穷通都莫问，一炷篆烟微。
游仙咏
文彦博（宋代）

十二瑶楼切绛云，醉游昆阆碧桃春。烟藏玉树栖鸾稳，露浥芝田唳鹤频。

闲访五城骑白鹿，静寻三洞驾黄麟。紫房求看登真录，说是明晨第一人。
次韵原仲竹
刘子翚（宋代）

夕烟浮野圃，春竹过邻墙。
石涧深深影，风轩远远凉。
禅心敲有韵，翠袖倚生香。
不有冰霜劲，蒿莱到汝长。
送张少卿赴召十首
李新（宋代）

倾倒怜才出至公，吹嘘牙颊自春风。
宽和肯问车裀吐，涵养须知内史聋。
观陆士龙作顾彦先妇答夫二首有感韵 其一
戴复古（宋代）

北风吹岁暮，空闺独栖止。夙兴泪盈掬，夕息梦千里。

妾生胡不仁，失身从浪子。嚼檗苦我心，餐冰噤我齿。

离异何足愁，险涩可胜纪。寄书西飞雁，反覆话终始。
襄阳路逢寒食
张说（唐代）

去年寒食洞庭波，今年寒食襄阳路。

不辞著处寻山水，只畏还家落春暮。
尚书张照偶患胸膈之疾命医诊视并赐乳酥调理伊颇以止酒断腥为苦诗以解之
弘历（清代）

名医今世孰岐黄，安得青囊繫左肘。昌阳引年訾医师，韩子以是相深咎。

酌中用之斯在人，上药讵非延生偶。迩来谢病掩寓扉，临池应涩苏黄手。

乳酥温甘益心神，不如刍豢徒悦口。闻五食丸最利膈，尚忌鲜腥与醇酒。

如受二戒卿所云，于此起心分别否。慧识早已建法幢，欲措一辞吾何有。

颇记宣尼尚有言，下学上达终须守。
孙卿子
李纯甫（金朝）

诸儒谈性尽归情，谁信黄河彻底清。未到昆崙源上见，且休容易小荀卿。
画竹枝扇
梅尧臣（宋代）

石上老瘦竹，忽在纨扇中。
执之意已凉，不待摇清风。
小节未见粉，泪痕应合红。
日将炎暑退，畏蠹生秋虫。
嗟嗟一章章十二句　咏屈平也
邱云霄（明代）

嗟嗟贵戚，顾义瞿瞿。忠不见售，忧心如旟。彼昏既酣，进谗如醵。

舍此兰茝，佩彼蒿蒌。宁汩清流，爰丧我躯。翼翼宗庙，忍见丘墟。
偈颂一百一十七首
释绍昙（宋代）

九月九，重阳节。
不向东篱赏菊花，只点茱萸茶一啜。
苦涩难尝舌如{上绝下力}，更吞栗棘蓬肝肠裂。
且道陶渊明，还曾知此味麽。
莫说莫说。
黄龙隘 其一
张若采（清代）

朝发永康城，午达黄龙隘。山程五十里，应接颇不暇。

峰回学螺旋，涧峭画猿界。云日互蔽亏，榛莽发荒怪。

时有风泉堕，湿翠袭衣衸。藓花滑行屐，登顿互相戒。

篮舆虱其间，点破春山画。
梅杏桃李 其三 桃花
杨基（明代）

深深翠竹映婵娟，湘女梳妆立晓烟。流水落花成怅望，舞裙歌晓是因缘。

也无人折休相妒，才有莺啼更可怜。却忆东阑碧千叶，暖风香雨为谁妍。
与望之至八功德水
王安石（宋代）

念方与子违，戃怳夜不眠。
起视明星高，整驾出东阡。
聊为山水游，以写我心悁。
知子不餔糟，相与酌云泉。
大市行
姚燮（清代）

长芦倡女大市行，步摇瑟瑟罗裙声。风鬟疏袅烟蝉轻，冰纨斜裙双睇青，向人送笑相目成。

侬家住何里，第一城南古瓦子。西营军头持门户，不畏州官索钱纸。

槟榔新红蘋婆紫，解橐但有沽酒需，安稳留欢醉忘死。

楼上烛，鸳鸯飞，楼外月，乌鸦啼。君不见江南荡子无家归，垫砖作枕芦为衣，城门独宿风凄凄。
和共父游青羊宫二首
孙应时（宋代）

野兴偶所惬，胜游聊一寻。
双台隐空曲，万竹护清空。
岚翠明巾屡，风香度笑吟。
端能重载酒，尽日听鸣琴。
水西馆泛舟送王员外
独孤及（唐代）

单醪敢献酢，曲沼荷经过。泛览亲鱼鸟，夤缘涉芰荷。

剧谈增惠爱，美景借清和。明日汀洲草，依依奈别何。
虞美人 燕营巢
苏穆（清代）

画帘卷处春云重。双剪轻抛送。杏梁犹记去年痕。肯向笙歌队里、见朱门。

夜来应湿参差羽。还又穿花去。紫骝陌上曾相逢。劝整归鞭莫待、绿阴浓。
再题避暑山庄三十六景诗 其二十六 翠云岩
弘历（清代）

巀嶭横拖一缕斜，浓青细白蔚槎枒。有形变态无形韵，粉本真堪示画家。
荆门西下
李商隐（唐代）

一夕南风一叶危，荆云回望夏云时。
人生岂得轻离别，天意何曾忌险巇。
骨肉书题安绝徼，蕙兰蹊径失佳期。
洞庭湖阔蛟龙恶，却羡杨朱泣路岐。
行叟权秋掾比回正老以诗寄之因次韵奉和
强至（宋代）

郡狱乏掾属，君才盛府依。
犴牢烦暂掌，鸾枳复卑飞。
尽室轻装去，新吟满箧归。
风流伤别处，粉泪洒红衣。
岁莫歌
佚名（先秦）

岁已莫矣。而禾不穫。
忽忽兮若之何。岁已寒矣。
而役不罢。惙惙兮如之何。
南安岩主大严禅师真赞
黄庭坚（宋代）

石出山而韵自丘壑，松不春而骨立冰霜。
今得云门柱杖，打破鬼窟灵床。
其石也，将能万里出云雨。
其松也，欲与三界作阴凉。
此似昔人非昔人也，山中故友任商量。
岳阳别李十七越宾
王昌龄（唐代）

相逢楚水寒，舟在洞庭驿。具陈江波事，不异沦弃迹。

杉上秋雨声，悲切蒹葭夕。弹琴收馀响，来送千里客。

平明孤帆心，岁晚济代策。时在身未充，潇湘不盈画。

湖小洲渚联，澹淡烟景碧。鱼鳖自有性，龟龙无能易。

谴黜同所安，风土任所适。闭门观玄化，携手遗损益。
清东曲
孟郊（唐代）

樱桃花参差，香雨红霏霏。含笑竞攀折，美人湿罗衣。

采采清东曲，明眸艳珪玉。青巾艑上郎，上下看不足。

南阳公首词，编入新乐录。
怀张璪
刘商（唐代）

苔石苍苍临涧水，阴风袅袅动松枝。

世间唯有张通会，流向衡阳那得知。
失调名
佚名（宋代）

六论不知出处。写得乌梅几字。圣恩广大如天，也赐束帛归去。
应诏内苑牡丹三首·千叶
宋祁（宋代）

一豫凝皇览，千英荐瑞葩。
压枝高下锦，斜蕊浅深霞。
叠采晞阳高，鲜苞照露斜。
九茎休衒叶，五出浪言花。
郁郁云柯覆，葱葱气瓣嘉。
群心识天意，成数佐皇家。
次韵刘贡父独直省中
苏轼（宋代）

明窗畏日晓先暾，高柳鸣蜩午更喧。
笔老新诗疑有物，心空客疾本无根。
隔墙我亦眠风榻，上马君先锁月轩。
共喜早归三伏近，解衣盘礴亦君恩。
次韵和子思舅
毕仲游（宋代）

闻说幽居傍北溪，莫将归思作新诗。未为野客随翁去，应被山僧笑我痴。

近日病中为酒敌，他年物外得禅师。林泉漫有花开约，借马相从能几时。
句 其三
曾肇（宋代）

鼎湖弓剑仙游远，渭水衣冠辇路新。
宿凌云寺二绝句 其二
杨巍（明代）

野寺一僧住，朔风万里来。敌营犹未徙，猎火照边台。
蝶恋花
晏殊（宋代）

紫菊初生朱槿坠。月好风清，渐有中秋意。更漏乍长天似水。银屏展尽遥山翠。

绣幕卷波香引穗。急管繁弦，共庆人间瑞。满酌玉杯萦舞袂。南春祝寿千千岁。
骊驹
林大春（明代）

少日浩荡游江渚，长驱每自快鸣镳。一赋骊驹转纡郁，却思彩鹢仍飘飖。

风涛夜泊彭蠡泽，海月秋度维扬桥。沧洲银汉不可问，东走西征空魂销。
遣兴
蔡戡（宋代）

衰病人应弃，穷愁孰与亲。
同行木上座，并卧竹夫人。
习定调千息，谈空外一身。
辙环天下半，送老楚江滨。
次韵陈大监赴天申节宴
王十朋（宋代）

圣主仁心等南北，燧息边庭兵不宿。两阶干羽来远人，大度端能包濮祝。

万岁三呼诞弥月，四海千秋太平曲。宴开文德赐群臣，喜溢天颜明四目。

向来献寿人谁在，元凯重登共鲧逐。武夷戎监老风骚，去国十年官始复。

捧觞首赋天保章，遥指南山祝君福。更献曲江金鉴录，不但能歌连理木。

贱臣逢时最侥倖，归美宁辞管城秃。愿同韩愈颂元和，兼美武公歌绿竹。
使长初约客观文殊寺牡丹忽有走数种自小洛阳来者觞于东山堂席上赋
萧立之（宋代）

野寺留花待使君，山堂忽放洛阳春。数根绿护封枝藓，一骑红飞置驿尘。

金带巧传天上信，玉酥终作鼎中珍。预愁几日都飞去，定□梁公是正人。
句 其十三
刘敞（宋代）

南墙双柏天生直，材虽未老心千尺。
菩萨蛮·枫林飒飒凋寒叶
赵长卿（宋代）

枫林飒飒凋寒叶。汀苹败蓼遥相接。景物已非秋。凄凉动客愁。还家贫亦好。肯厌杯中草。香饭滑流匙。三登快乐时。
送王景文入制幕二首
李流谦（宋代）

缱绻联名第，飘零共塞垣。
自知此事胜，更觉期文尊。
欲别言万苦，相期意略存。
成都万事好，只合近清樽。
我师围漳郡，余过觇之，赋以志慨
张煌言（明代）

溟南见说筑金台，长揖诸侯壁上来。地险分明形似米，天骄窃据势如嵬。

愁登广武论刘项，倦向梁园逐马枚。却听雄风归楚望，聊当饮至一衔杯。
上平江徐侍郎十绝句
曾协（宋代）

拥麾仗节往来频，抚字澄清处处新。
想见兹辰介眉寿，遥应驩动几州人。
贺人生孙
卓田（宋代）

兰荪秀茁谢庭初，善积五教庆有余。
此子异时□跨灶，乃翁今有验弃闾。
怀中玉燕梦符说，天上石麟祥应徐。
未得踵门索啼看，先投林甫弄麞书。
奉使蒲州返辔奉答圣制
姚崇（唐代）

归来朝帝□，忽逢钧天响。悬知浐水游，绝胜汾川赏。
和蔡提干二首
释道璨（宋代）

落尽灯花独倚阑，四檐风雨夜漫漫。
也知忧乐先天下，不是推敲字未安。
李卫公赞
陈长方（宋代）

虬须天人世不有，两河股裂群兇手。
健儿谁复知大家，养子兇兇饮牛酒。
庙堂坐论赞皇公，三镇便同牛马走。
濯手为雨噫为风，斡旋六合臂运肘。
奇章器仅等罍樽，公人中龙彼犬豚。
数百年来号牛李，气塞不堪今重论。
感时念古寸心切，更觉会昌勋业尊。
未应精爽焄蒿尽，试哦楚些招断魂。
诗一首
米友仁（宋代）

密密万山重，一派哀湍泻。此志入瑶琴，当有知音者。
训蒙绝句 谨独
朱熹（宋代）

为学无功由间断，其如间断费关防。方知谨独功诚切，多是此时心易忘。
三月三日临曲水诗
庾阐（魏晋）

暮春濯清汜，游鳞泳一壑。高泉吐东岑，洄澜自净荥。

临川叠曲流，丰林映绿薄。轻舟沈飞觞，鼓枻观鱼跃。
初出贡院买山寒毬花数枝
杨万里（宋代）

寒毬著意殿馀芳，小底来禽大海棠。初喜艳红明莟子，忽看淡海散花房。

风光不到棘围里，春色也寻茅舍旁。便有蜜蜂三两辈，喙长三尺绕枝忙。
矮僧求颂
释居简（宋代）

见说矮人多计较，大家知道不曾藏。
只将丈六金襴挂，莫与诸方论短长。
菱荇沼
薛涛（唐代）

水荇斜牵绿藻浮，柳丝和叶卧清流。

何时得向溪头赏，旋摘菱花旋泛舟。
和述古河阳感怀之作
韩维（宋代）

大河雄胜昔常游，拥节题诗为少留。
我亦华颠无用者，碧嵩清颍是归头。
李夫人
杨维桢（元代）

绝代一佳人，美色如洛妃。
春月为作眉上彀，秋水为作眼中波。
歌琼蕤，舞玉枝，君王有情不自持。
玉枝一夜摧，琼蕤一朝落，君王之心何以乐？若有人兮有若无，来迟兮去促促。
芙蓉叶上清露结，晴光倒射金虹灭。
山为雨，海为雨，何得分明梦中语？落蛾影灭百子池，灵风一阵彩云飞。
梦人诵诗觉省数句足成一首
陈傅良（宋代）

三人共一被，寒夜争抽牵。
一人耻不让，起坐迟朝暄。
明朝复雨雪，忍岂无春妍。
四时各天运，二人正鼾眠。
浣溪沙（为仲如赋茉莉）
韩淲（宋代）

滴滴琼英发翠绡。江梅标韵木香娇。乍凉时候漏声遥。

欲绾鬓香妆未了，半回身分曲初招。霓裳依约梦魂飘。
金刚随机无尽颂·不受不贪分第二十八
释印肃（宋代）

片月下伊川，岂是别人源。
若还识得水，性海量无边。
焙经
释普度（宋代）

儿孙一代错商量，抖擞瞿昙烂肚肠。
三昧火熏三毒火，家私那许外人扬。
黄鹤楼
张顒（宋代）

崔颢题诗在上头，登临何必更冥搜。
楼前黄鹤不重见，槛外长冥空自流。
万顷烟云连梦泽，一川风景借西州。
送强甫赴漳倅二首 其一
刘克庄（宋代）

囝罢各华颠，临分倍黯然。吾惛如隔雾，汝孝可通天。

郡古多文献，厅寒少事权。东冈今召父，犹在乃翁前。
戏题
张镃（宋代）

人前一语撞翻墙，直气西秦本故乡。
雪野射麋轻队马，杏园移象矮交床。
诗忙渴砚酒磨墨，睡足趄廊花夺香。
矫揉尽归官样去，有时閒笑错商量。
依韵和赵令畤三首 其二
陆佃（宋代）

鸟排行阵树排衙，且喜西湖属当家。扬子已无骑鹤事，会稽惟当卧龙茶。

未妨春帝常为帝，须信名花始是花。更住一年方五十，不应情味薄于纱。
渔家傲（从叔父乞苏州湿红笺）
陈师道（宋代）

一舸姑苏风雨疾。吴笺满载红犹湿。色润朝花光触日。人未识。街南小阮应先得。

青入柳条初著色。溪梅已露春消息。拟作新词酬帝力。轻落笔。黄秦去后无强敌。
今秋久雨至八月望夕始晴月色尤清澈可爱置酒
晁公溯（宋代）

玉斧琢月玻瓈声，月中桂树秋风惊。
终年待此一轮满，不忧蛙食忧鼍鸣。
白鼍十日鸣空山，雨师乘云呼不还。
黄尘晓涨三尺潦，明河夜飞千丈澜。
广寒不复观霓裳，公子岂解歌秋阳。
釜星未灭日已出，风棂雨隙栖清光。
须臾绀缯展秋碧，仰见西山衔半璧。
青天冥冥星益疏，光芒寒溢千山白。
今夕何夕谁与度，举杯属月当起舞。
陶然相对影凌乱，不觉惊乌起庭树。
树头霏霏木叶坠，白露悬空斗垂地。
虽无丝竹为陶写，亦有鸣蛙当鼓吹。
向来悲歌子桑子，饥坐虚忧木生耳。
安知上帝思澄清，要令六合无泥滓。
沁园春
戴复古（宋代）

请赋林堂，林堂未成，吾何赋哉。想胸中丘壑，山中风月，亭台几所，花木千栽。应接光阴，品题胜概，须待堂成我再来。听分付，是经行去处，莫放苍苔。

吾曹不堕尘埃。要胸次长随笑口开。任江湖浪迹，鸥盟雁序，功名到手，凤阁鸾台。它日相寻，有窬此约，酌水浮君三百杯。闻斯语，有冠山突兀，袍岭崔嵬。
次韵王适游陈氏园
苏辙（宋代）

宿雨晴来春已晚，众花飘尽野犹香。
舞雩便可同沂上，饮褉何妨似洛阳。
新圃近闻穿沼阔，涨江初喜放舟长。
年来簿领萦人甚，何计相随入醉乡。
浙东参政寄示会稽蓬莱阁诗轴，次韵寄题
范成大（宋代）

鳌背飞来绀碧浮，人间还有小蓬丘。
不须击水三千里，已压中天十二楼。
羽驾旧曾将梦到，芝田今合为公秋。
玉霄有客方东望，竟欲乘风驭气游。
寄清凉和上人二首之二
贺铸（宋代）

南国风流百不存，石头今是给孤园。
山连雉堞犹侵路，潮送渔舟自到门。
方丈定容居士病，贝多应待客儿翻。
悬知後日逢迎际，桃李春风两不言。
九月初一日
方回（元代）

满城风雨夜初长，晓径衣单野圃荒。
秋着此寒欺老我，诗将何句待重阳。
山容竞爽穿疏树，菊意高骞迓早霜。
人事日非物良是，悲来谁办铁为肠。
观苗无意到潭柘咏时景
玄烨（清代）

昼永薰风至，清泉决决长。芳年添景色，迟日换流光。

旧竹随堤发，新花满涧香。观苗不觉晚，微雨点衣裳。
送王侍禁
吕陶（宋代）

塞上青云暗，天涯碧草微。人情殊念远，客意自怀归。

孤宦甘循默，亨涂会奋飞。田游如入蜀，肯鸟亦庭闱。
长至先日斋居
李孙宸（明代）

雍署尘嚣隔，斋头意颇真。最怜山色近，兼与圣宫邻。

庭静喧林鸟，官閒少吏人。朝来风物好，遥望物华新。
渔家傲·幽鹭谩来窥品格
欧阳修（宋代）

幽鹭谩来窥品格。双鱼岂解传消息。绿柄嫩香频采摘。心似织。条条不断谁牵役。珠泪暗和清露滴。罗衣染尽秋江色。对面不言情脉脉。烟水隔。无人说似长相忆。
秋晚杂书三十首 其七
方回（元代）

去年归我庐，移菊于邻家。今年灌我畦，百本馀秋华。

阅时十二朔，暄凉更韭瓜。逋债之所丛，诋诟纷交加。

燃头复割肠，笑口仍呀呀。低价弃薄产，未办充馋拿。

忧端如箭来，惟有醉可遮。买酒卖书籍，匹如死天涯。
常关门
文洪（明代）

青苔满萝径，白云护双扉。非关习性懒，地偏人迹稀。

春风翠帘捲，惟有燕来归。
看月睡晚戏作
陆游（宋代）

香火课夙兴，风月留晚睡。
直言散吏闲，亦未尽无事。
旧闻云台翁，高枕阅尘世。
至今青嶂间，鼻息乱松吹。
平生寡嗜好，所愿究此味。
千年一欠伸，笑看岩花坠。
和奇父叔夏雪五首
胡寅（宋代）

乍霁初离房与敖，又看云气压神皋。
昆冈屡得因心友，东郭真惭举趾高。
最爱谢儿方柳絮，可怜汉使啮毡毛。
水晶盐是何人得，拜赐曾同御缥醪。
数年间白兔渐繁息诗以纪异
张穆（明代）

我闻东海月，上有太阴精。一点庚星朵，千秋白玉名。

乍同辽豕见，渐与羝羊争。凛凛干戈日，忧时纪异徵。
杨家南亭
白居易（唐代）

小亭门向月斜开，满地凉风满地苔。

此院好弹秋思处，终须一夜抱琴来。
送方安行之官高密令
贺铸（宋代）

平世功名输阿童，束书洗剑栖渔篷。
晚交东武百里长，想见桐庐三拜风。
白雪兴阑吟社远，绿槐阴合讼庭空。
它年朱绂指东道，试访钓鳌浮玉翁。
菖蒲
阙名（两汉）

石上生菖蒲，一寸八九节。仙人劝我餐，令人好颜色。
谢刘正奏惠文戏效昌黎体仍用送贾浪仙韵一首
林希逸（宋代）

可人忽及门，莹骨清照胆。衔袖子何谦，拜手吾岂敢。

于嗟泥尚蟠，有兴月可揽。何居欲困衡，乃尔蹈坎窞。

万言蛹吐丝，一第髭摘颔。攀天桂非高，佳境蔗方啖。

但思俗茫茫，颇怪云黯黯。顾我方阨穷，相看合悽惨。

藿食恣酣饕，大羹鄙漓澹。甘守竹笭箵，畴忆盖菡萏。

孤熊辈狸狌，芳卉杂葭菼。躏藉众靡怜，访求情易感。

玉肆混琳珉，珍筵侣菹歜。岂伊厌葱珩，雅欲共藜糁。

见睍失漉漉，闻雷嗟坎坎。俪笺价编琼，璆稿愤削椠。

新知乍激昂，老我长顑颔。惟应旌翘翘，曾是御憯憯。

期君骐骥骧，眇彼蜉蝣撼。层青富脩程，坟索且玄览。
梦中作四首
曹勋（宋代）

鲜云覆首肃朝衣，青霭横霄映玉鸱。
浩阙一闻金石奏，人间几度岁华移。
记汉唐事六言二首
刘克庄（宋代）

辇路感春草句，殿阁赋薰风人。
联句未闻笔谏，凭高空忆侍臣。
日晷为布政张紞赋
史谨（明代）

刻石为盘旨趣深，循环消息系分阴。一弹指内成朝暮，十二时中换古今。

静递青春回禁柳，暗移白发上朝簪。阳城旧制今零落，谁识周公苦用心。
次韵黄虚谷
陈著（宋代）

弓招消息下幽京，群起张弮不受檠。
衰朽分为林下物，英雄谁取彀中名。
坐看年少抟双翼，争把时铦驱五兵。
万事要终方有见，休凭水到说渠成。
次韵酬郑唐老见寄
张镃（宋代）

黄叶归根静不风，回塘雪后正浟溶。
山林有分吾当去，簪绂方兴子未慷。
点检寒荣梅又动，思量暖事李将浓。
桥南水北来还往，露布诗篇不必封。
杨柳枝词 其三
胡俨（明代）

门外春风杨柳枝。去年折柳送郎时。车轮一去无消息，只有长条依旧垂。
题华山仙掌图歌
张宇初（明代）

太华峰，古名岳，元气扶舆兆磅礴。根盘西极嵩岱尊，万丈苍崖倚寥廓。

斜倾半月指掌明，侧挂银河碧空落。摩霄岋嶪张峻屏，培塿群山从良霍。

天子巡方几幸临，荒祠古宇凌千寻。断桥远带墟渚静，老木低亚川源深。

浮云似隔钟鼓暮，铁索高悬渺烟雾。中有仙人王子乔，虎豹为关石为户。

我朝望秋当隆平，遍遣羽士逼精诚。遥坛瞻谒莫敢登，归复金门驰圣情。

雄辞妙刻照千古，秦汉徒誇禅梁父。山灵川后降祯祥，宗社安隆固天府。

巨灵劈石通川流，明星玉女栖丹丘。黄河盘涡出天际，白帝金精荧彩周。

车箱箭括通天路，我欲因之与天语。儗招马卫驾鹿升，翠崖丹谷知何许。

手携九节杖，笑拍洪崖肩。饥餐落雁霞，渴饮玉井莲。

紫衣朱鬓或相遇，借我茅龙飞复旋。壶仙白首惊画绝，赑屃遗踪岂磨灭。

泠风一息九万程，底须醉向峨嵋月。
病中闻相府夜宴戏赠集贤卢学士
韦庄（唐代）

满筵红蜡照香钿，一夜歌钟欲沸天。花里乱飞金错落，

月中争认绣连乾。尊前莫话诗三百，醉后宁辞酒十千。

无那两三新进士，风流长得饮徒怜。
后圃
赵汝燧（宋代）

浇花惟要早，芟草不知名。新竹生来巧，南墙补数茎。
涿南见蚕妇本汴梁贵家
杨奂（金朝）

蚕月何曾出后堂，干戈流落客他乡。罗衣著尽无人问，自把荆篮摘野桑。
郢门秋怀
李白（唐代）

郢门一为客，巴月三成弦。朔风正摇落，行子愁归旋。
杳杳山外日，茫茫江上天。人迷洞庭水，雁度潇湘烟。
清旷谐宿好，缁磷及此年。百龄何荡漾，万化相推迁。
空谒苍梧帝，徒寻溟海仙。已闻蓬海浅，岂见三桃圆。
倚剑增浩叹，扪襟还自怜。终当游五湖，濯足沧浪泉。
葺蜗庐吴下用叶翰林见寄诗韵作
程俱（宋代）

四海无庐置此翁，故营松竹尽囊空。明知计出柏马下，正拟身全木雁中。

东郭易成生草舍，南村先怯卷茅风。向来豪气今如此，敢与元龙比长雄。
元夕
方岳（宋代）

莫道山家不挂灯，修身宝月一团冰。
清寒照见诸人胆，却问诸人见未曾。
水调歌头·吾玄终不白
王奕（元代）

吾玄终不白，拗出老扬雄。近日青衿绿发，转盼忽成翁。缩首ń天坠地，极力虞渊取日，直欲入冯宫。迂阔有如此，谁不笑王公。十年後，数椽屋，隐琊峰。人叹乾坤许大，醯瓮老山中。於是泛淮航泗，於是沿邹过鲁，千古慕雩风。造物既生我，斯道岂终穷。
送弟云霓北归 其四
殷云霄（明代）

庭闱空在望，屯云蔽层峦。辛勤归须早，勿畏朔风寒。

别促岂不悲，愿言慰慈颜。明年芳草节，迟我当来还。
【南吕】金字经_梅边雪冷松
吴镇（元代）

梅边
雪冷松边路，月寒湖上村，缥缈梨花入梦云。巡，小檐芳树春。江梅信，翠禽啼向人。
歌诗三十五韵送前知隆庆任侯
魏了翁（宋代）

向来虎豹蹲天关，啄啖人命无敢干。任侯干时外小官，有笔如刀剚权奸。

权奸未夷骨先寒，有开天诛乱旋刊。寘我宗社于山安，忽焉倚伏不可抟。

天心克复理好还，是时增秩纶言颁。扶耸义烈增壮颜，迩来十载国步艰。

思以吉士仪清班，侯今以选赐之环。进退语默人所瞯，侯以时考以事观。

庆元视今奚易难，浮骖妄辙纷多端。大车槛槛长自閒，中原胡尘暗河山。

行人载书墨未乾，深仁大信而敢奸。彼民玄黄走壶箪，我复剪刈如草菅。

惟皇上帝悯人寰，呜呼言之鼻辛酸。侯兮去去心体胖，允矣直道非俗观。

士所欠者非朝冠，要令反覆耐久看。前陈亟与摅肺肝，且使志士兴长叹。

欢言此士尝讥韩，始终激烈心如丹，寘名大小任公间。
郇关归憩刁河寺忆子田龚美之万
器封（明代）

西来驱马度晨星，却望群峰刺眼青。
门外苔痕留远屐，水边花眼覆空亭。
分携忆折相思柳，独卧长窥如意瓶。
翻与山僧重握手，日华杲杲涧泠泠。
送王魏二学士应聘
杨云鹏（元代）

三十年来只用兵，蒲轮才始聘贤英。已将药石除危疾，政要文贤致太平。

天子飞龙方启运，华阳归马岂无程。会须先下山东诏，癃老思观德化成。
秋日不可见
王安石（宋代）

秋日不可见，林端但余黄，杖藜思平野，俛仰畏无光。
栗栗涧谷风，吹我衣与裳。
娟娟空山月，照我冠上霜。
菩萨蛮·黄云紫塞三千里
纳兰性德（清代）

黄云紫塞三千里，女墙西畔啼乌起。落日万山寒，萧萧猎马还。
笳声听不得，入夜空城黑。秋梦不归家，残灯落碎花。
留题汾上旧居
薛能（唐代）

乡园一别五年归，回首人间总祸机。尚胜邻翁常寂寞，

敢嫌裘祸未轻肥。尘颜不见应消落，庭树曾栽已合围。

难说累牵还却去，可怜榆柳尚依依。
与学仙者谈玄因讽以诗
皇甫汸（明代）

秦王访方士，汉武学神仙。安车来海上，蜚观架云边。

宝鼎藏灵药，金箱出异编。日曾陪寝殿，时或幸甘泉。

高掌朝承露，祥光夜亘天。从官数遗献，中使每传宣。

巨迹逢难就，轻舟去不还。徒然闻望气，讵可得延年。
球灯
俞原（明代）

筠裁骨骼巧玲珑，寸草光中幻化同。龙甲片含天水碧，鲛绡影透海霞红。

银花璨动长空月，宝带交飘午夜风。瑞兽喷香珠翠绕，分明人在水晶宫。
丁亥正月新晴晚步二首
杨万里（宋代）

嫩水春来别样光，草芽绿甚却成黄。
东风似与行人便，吹尽寒云放夕阳。
湖中蚬蚌甚佳村妇调羹名曰水菜余珍嗜之作水
孙锐（宋代）

春风一夜浪花起，大蚌小蚌浮江沚。
渔蓑撒网唶嚄音，满载论斗不论斤。
寄语庖厨煮白汤，脱壳击肉和椒浆。
烂蒸鲜美波臣选，倾壶泼麵供早膳。
调羹娘子善刀藏，尚方滋味何分辩。
不须更说毳与皛，江南水菜人知少。
总道奇哉君善烹，明日饷君君当扰。
和立斋岁寒歌五章
王柏（宋代）

车马南归兮惠我五阕，一唱三叹兮亦孔之惙。
盍置诸左右兮观省昭揭，岁寒之歌兮声声激烈。
参寥泉
连文凤（宋代）

习习竹风吹古井，点点苔花生断绠。寒泉不浸诗人脾，谩乞山僧泼春茗。
重和堡中八咏 其六 耕烟
释函可（明代）

秋雨连绵失所天，又闻鹿豕占馀田。可怜生计归黄叶，无奈飘零不值钱。
太平年慢 中腔唱
佚名（宋代）

皇州春满群芳丽。散异香旖旎。鳌宫开宴赏佳致。举笙歌鼎沸。

永日迟迟和风媚。柳色烟凝翠。唯恐日西坠。且乐欢醉。
次韵王才少师杂花五首
李弥逊（宋代）

不禁花恼曲江头，欲对清尊舞沐猴。
留得春红撩客恨，争如庭草解忘忧。
送陈正己赴调
项安世（宋代）

一寸丹心百念更，满簪华发万人惊。
闲抛岁月供书册，长把饥寒为友生。
此事不经身出处，诸公可念政和平。
昔藏名字依沅水，令逐帆樯觐汉京。
夜坐
李时行（明代）

良夜何悠悠，北风何飕飕。玄云翳微月，河汉西南流。

揽衣步高翳，顾念远林邱。川涂漫浩浩，岁月忽如遒。

埙篪有遗叹，陟岵多离忧。居人惜婉娈，游子在道周。

岂无相娱乐，沉思未能休。
和杨季恪景疏希白二首 其二
吴芾（宋代）

人讥居士老来迂，与世依违总不符。虽似子牟怀魏阙，却同居不学浮屠。

锄荒只欲开三径，适意宁论泛五湖。胸次更无尘一点，且同高士话虚无。
送泳宰安溪 其三
林希逸（宋代）

此邑先曾有美传，雨旸仰佛令多贤。复斋名比太丘长，清水仁如姑射仙。

廉白不惭居补处，精虔更为祝丰年。殷勤办此身心去，莫怕溪滩稳放船。
和东坡送仲天贶王元直六言韵五首
黄庭坚（宋代）

老忆夷门老将，当年许我忘年。
博学似刘子政，清诗如孟浩然。
十二月二十七日立春夜不寐
杨万里（宋代）

冬夜嫌长只望春，春宵又永更何言。
睫梢强合终无睡，脚底相摩也不温。
竟夕松风听到晓，忽明灯火看来昏。
拥紬却起蒙头坐，顾影真成一病猿。
独後寄谢济公、材翁联骑来访，进退格
杨万里（宋代）

封胡连璧雨中来，目送皈鞍怅独回。
隐几读书寒入骨，开门落独皓平阶。
急寻火阁温双手，自唤儿郎共一杯。
念汝野梅官柳路，地炉松叶买茅柴。
和友人戏赠二首
李商隐（唐代）

东望花楼会不同，西来双燕信休通。仙人掌冷三霄露，玉女窗虚五夜风。

翠袖自随回雪转，烛房寻类外庭空。殷勤莫使清香透，牢合金鱼锁桂丛。
答朱云厓何梅壑复用前韵
邵宝（明代）

腹笥便便不姓边，莫年诗兴似青年。
一春风雨题缄外，万古江山放笔前。
壑倚梅花真入画，云生厓石自成缘。
晚凉相过须乘兴，酒在清樽月在天。
五泄山
郭亢（宋代）

不到兹山三十年，重来风物自依然。两源秋色排千嶂，五级泉声落半天。

绝唱尚传闲老句，幽栖犹想默诗禅。回头迥与尘寰隔，何必蓬莱始是仙。
送卢郎中赴河东裴令公幕
白居易（唐代）

别时暮雨洛桥岸，到日凉风汾水波。

荀令见君应问我，为言秋草闭门多。
杂咏
安希范（明代）

直道世不容，枉已吾所耻。枉直贵自辨，得失勿恤尔。

皎皎虽易污，庸庸亦可鄙。宁为韫璞玉，勿作踰淮枳。

期我同心友，百年共相矢。
次韵和张安抚九日龙山赋
项安世（宋代）

使君千骑踏清秋，乞与他年说胜游。
自有名山无此客，痛湔遗胜为吾州。
野人已毕三时务，老子聊宽一日愁。
犹有平生尤国意，不堪摇落对江流。
题画七首 其三 桃柳
曹家达（清代）

东风无力袅晴丝，绾住天台第几枝。省识春归无觅处，晓烟斜月立多时。
仆平日闻有此生待足何时足未老得闲方是闲之
吴芾（宋代）

寒士叨尘分已逾，不为归计待何如。
暮年光景那能久，浮世荣何总是虚。
此去直须甘澹泊，个中元自有乘除。
因公拈起余君话，愈使衰翁忆故庐。
七月初一日淮浙大潮巨风亘古所无二首 其二
方回（元代）

江海诸州县，新秋捲飓风。楼台漂燕厦，城市化龙宫。

舶宝千艘覆，亭盐万灶空。直令无片瓦，更许有孤篷。

彻底沙洲扫，连根树木童。骨骸谁与殡，腐烂出尸虫。
句 其二
蔡确（宋代）

焚香再拜穿华线，候得神光白气飞。
和彦正居士见寄并勉定兄及再和梦石 其三
释慧空（宋代）

贫家只有四立壁，分岁那进豪右群。方办五言酬绝唱，又传秀句入深云。

应机杀活生谭笑，信手方圆斫斧斤。无以险崖多困我，须防官府有新闻。
醉花间二首 其二
项鸿祚（清代）

书难寄，恨难寄，难寄盈盈泪。判作负情人，翠被笼香睡。

旧欢应忘记，蓦地还提起。秋雨五更头，冷在心儿里。
游荐福题浅沙泉
释德洪（宋代）

六月稻田龟兆坼，十日愁霖潦翻室。试来岩下酌此泉，□寒一泓无减溢。

以杯浮之著沙石，戏投鲋鱼露尾脊。谁令空阶响环佩，卧听泠然心境寂。

诗成窗户湿空翠，便觉西山排闼入。
失调名
佚名（宋代）

才向兰汤浴罢，娇羞簪云髻，正雅称鸳鸯会。
书楼考甫梅花百咏因徐直孺寄考甫
方岳（宋代）

以诗鸣者累百辈，谁与梅花可相配。
只传冰影月香诗，直到如今美无对。
疏篱把住横斜枝，了不肯受春风知。
自非冰肠雪洗髓，向渠正尔难为辞。
恨君不识林和靖，雪沍西湖老孤咏。
恨我不识楼考甫，角声吹残霜月苦。
儿曹但赏琼瑶句，持与梅花相尔汝。
夜深不道琐窗寒，浥尽花香花有语。
颂古三十一首
释梵琮（宋代）

少年宕子爱雕青，文彩肌肤相映明。
闹里只图遮俗眼，强将赤体以为荣。
食菜
方一夔（宋代）

日食何曾费万钱，畦丁辛苦斸风烟。墙阴吠狗硬如铁，山下蹲鸱大似拳。

忍弃毛锥飞食肉，空怜匿服卧餐毡。茶瓯气味堪相配，更汲源头活水煎。
卜算子 其二
张元干（宋代）

凉气入熏笼，暗影敧花砌。紫玉谁人三弄寒，细吹断、江梅意。

花谁湿春衣，隔坐风轻递。却笑笙箫缑岭人，明日偷垂泪。
偈颂十五首
释宝印（宋代）

前箭射人可，后箭射人深。
锺先生没后，此道少知音。
自感诗三首·其三
侯夫人（宋代）

春阴正无际，独步意如何。
不及间花草，翻承雨露多。
水调歌头·心肝皆锦绣
吕渭老（宋代）

心肝皆锦绣，落笔尽云烟。诗狂酒兴，要骑亦鲤上青天。织女回车相劳，指点虚无征路，翻动月明船。举手谢同辈，岂复念渔竿。

我平生，心正似，白云闲。衣冠污我，偶逢游戏到人间。常念孤云高妙，若作辘轳俯仰，谁复食君残。拜尘金谷辈，都是卧崇安。
李坚甫净居杂题一十三首·静叟
文同（宋代）

米盐辞剧务，宫观得清资。
自取闲官乐，争教俗客知。
种梅
史文卿（宋代）

呼僮耕云种瑶树，斗挂青冥下风露。
隔林野鹤不知寒，为我飞来复飞去。
又次郑性之悬尉韵
楼钥（宋代）

槁项疲农病夏畦，喜闻烟雨四天垂。
旋寻秔稻供糜粥，惊见新香玉满匙。
过涧歇 海棠
曾廉（清代）

天意。为海棠、尚肯两日留晴，不许风欺憔悴。倚苔砌。

映得书窗更媚。是养花天气。约嘉客、比似红裙对酣醉。

燕子疏帘隔断，怜香问谁替。风恣宜笑，思量贴云髻。

何处红楼，三月春深，玉台妆罢，六幅云锦方垂地。
句
钱昭度（宋代）

南人如问雪，向道是杨花。
南禅寺
顾豫（清代）

夕阳来古寺，秋满梵王宫。塔影澹横水，钟声寒在空。

扫云僧借榻，飞月鹤开笼。小话出门去，前村灯火红。
从驾独秀山游观应令
邝露（明代）

丹霞舒丽旭，薰风应和銮。西园爱嘉客，平台罗英贤。

荀卿方适爱，郭隗未售燕。兰阪追飞盖，柏梁亘崇山。

峨峨畿甸内，秀色卓雄藩。凌虚结睇听，耳目亦已捐。

云去苍梧野，山疑九点烟。潇湘递明灭，宝瑟袅㛹娟。

游刃极八表，观徼戾重边。五图启幽秘，九籥排空筌。

归宴忘忧馆，烹熊擘芳鲜。灼灼垂珠女，娥娥出玳筵。

绝缨过三爵，舞雅凌七盘。衣湔高唐雨，声含巫峡猿。

徒使淮南桂，秋风一夜繁。
挽宁谷居士何公三首 其三
何梦桂（宋代）

鼠绕枯藤啮未休，得如此老死何求。翁踰八十媪黄发，孙见曾玄儿白头。

身世幅巾归茧室，岁时盂饭洒狐丘。百年心事无人识，分付黄花满地秋。
九日
吴锡畴（宋代）

九日今朝是，风吹帽欲斜。
愁惟添白发，贫莫负黄花。
蟹上橙初熟，秋登酒易赊。
茱萸休把玩，且办醉生涯。
和致轩赵使君午日读骚
释道璨（宋代）

君王爱不均，不信问江滨。
却是一江水，能知千载人。
仲连宁蹈海，百里忍之秦。
先死依兰芷，还他不二臣。
客有卜居不遂薄游汧陇因题
许浑（唐代）

海燕西飞白日斜，天门遥望五侯家。
楼台深锁无人到，落尽东风第一花。
寄题玉笥观兼简道正求逐马草草名逐马谓服之久则可以行逐良马
郭祥正（宋代）

仙梁飞去有遗坛，融结工夫玉未乾。一片碧烟鸾舞破，数枝红蕊鹿衔残。

雨经梅涧芝田熟，路入萧家月屋寒。晚景自怜行六十，欲求逐马问黄冠。
读王伯大都承奏疏
王迈（宋代）

近得故人盈纸书，却将取辱笑吾徒。
世间处胡可羞事，曾见欧阳责范无。
失调名
康与之（宋代）

玉楼人静。高卷疏帘情迥。
池州
戴炳（宋代）

一城方九里，宛在水中坻。额揭颜公字，碑传杜牧诗。

昔年称上郡，今日逼边陲。莫望长江北，天寒风正悲。